b"\n_START_ARTICLE_\nAlfons Carles de Borb\xc3\xb3 i \xc3\x80ustria-Este\n_START_SECTION_\nBiografia\n_START_PARAGRAPH_\nEl 26 d'abril de 1871 es cas\xc3\xa0 a Kleinheubach (Alemanya) amb la infanta Maria de les Neus de Bragan\xc3\xa7a, filla del rei Miquel I de Portugal i de la princesa Adelaida de L\xc3\xb6wenstein-Wertheim-Rosenberg._NEWLINE_Era coronel de zuaus a l'ex\xc3\xa8rcit pontifici (va lluitar contra els liberals italians) i tamb\xc3\xa9 oficial de l'Imperi Austro-Hongar\xc3\xa8s per part de la seva mare.\n_START_SECTION_\nCampanya militar a la Tercera Guerra Carlina\n_START_PARAGRAPH_\nCom el seu germ\xc3\xa0, va viure a l'exili fins que comen\xc3\xa7\xc3\xa0 la Tercera Guerra Carlina el 1872 i aleshores Carles VII el va nomenar comandant general de Catalunya i el Centre amb la missi\xc3\xb3 de dirigir la guerra en aquest sector. Va arribar acompanyat de diversos generals carlins i de la seva esposa Maria de les Neus de Bragan\xc3\xa7a._NEWLINE_Despr\xc3\xa9s d'un dur enfrontament d'influ\xc3\xa8ncies amb el fam\xc3\xb3s general Savalls, va ser rellevat i s'ocup\xc3\xa0 del sector del Maestrat. Sota les seves ordres els carlins ocuparen Conca el 15 de juliol de 1874, per\xc3\xb2 va durar molt poc aquesta vict\xc3\xb2ria. Fart de les tensions i disputes de poders amb els caps valencians, prefer\xc3\xad demanar la dimissi\xc3\xb3 a Carles i marx\xc3\xa0 cap a Fran\xc3\xa7a.\n_START_SECTION_\nExili\n_START_PARAGRAPH_\nEl 1875, prop d'acabar la guerra, va traslladar-se a l'Imperi Austro-Hongar\xc3\xa8s i es va establir a Graz, on va tenir problemes amb els estudiants liberals, que consideraven una provocaci\xc3\xb3 que Don Alfons an\xc3\xa9s a missa a la catedral, i van organitzar sonades manifestacions i protestes. El pr\xc3\xadncep no va voler renunciar a acudir di\xc3\xa0riament a missa a la catedral i hi van haver d'intervenir les m\xc3\xa9s altes inst\xc3\xa0ncies de l'imperi Austro-Hongar\xc3\xa8s, fins i tot el propi emperador Francesc Josep. Finalment va desistir-hi i va escollir una altra esgl\xc3\xa9sia m\xc3\xa9s modesta i allunyada per a complir les seves obligacions religioses. Va continuar vivint amb la seva dona a Graz fins a 1897, establint-se despr\xc3\xa9s a Baviera._NEWLINE_Retirat de tota trama pol\xc3\xadtica, va viatjar per molts pa\xc3\xafsos amb la seva esposa i es va destacar per les seves campanyes contra els duels i la ma\xc3\xa7oneria. Durant la Primera Guerra Mundial, Alfons va ser partidari dels Imperis Centrals.\n_START_SECTION_\nPretendent carl\xc3\xad\n_START_PARAGRAPH_\nQuan el seu nebot Jaume va morir (1931), el va succeir com a nou pretendent amb el nom d'Alfons Carles I. A causa de la seva edat i la falta de fills, el carlisme tenia altre cop un greu problema successori. Alguns carlins van optar per la branca alfonsina rival, per\xc3\xb2 la majoria pensaven que el germ\xc3\xa0 de l'emperador austr\xc3\xadac, Robert d'\xc3\x80ustria-Este, acceptaria el c\xc3\xa0rrec. D'altres van proposar que els fills de Blanca, filla de Carles VII, fossin els hereus._NEWLINE_El 1934 va nomenar secretari general de la Comuni\xc3\xb3 Tradicionalista a Manuel Fal Conde_NEWLINE_Finalment, el 1936, Alfons Carles va designar el seu nebot Francesc Xavier de Borb\xc3\xb3 i Parma com a regent (i com a probable candidat a assumir la corona) mentre no se solucion\xc3\xa9s el conflicte successori. D'aquesta manera, la casa de Borb\xc3\xb3-Parma ostenta actualment l'her\xc3\xa8ncia oficial dels carlins. Alfons Carles va morir a Viena en un accident amb un cami\xc3\xb3 militar que mai s'ha sabut si fou provocat expressament."